2. ลักษณะการประกอบธุรกิจ

1.  ความเป็นมา

ตามมติคณะรัฐมนตรี เมื่อวันที่ 30 พฤศจิกายน 2542
อนุมัติแผนการระดมทุนจากภาคเอกชนในโครงการโรงไฟฟ้าราชบุรี โดยการจัดตั้งบริษัท
ผลิตไฟฟ้าราชบุรีโฮลดิ้ง จำกัด แล้วระดมทุนโดยเสนอขายหุ้นให้แก่ประชาชนทั่วไป
และนำบริษัทฯเข้าจดทะเบียนในตลาดหลักทรัพย์แห่งประเทศไทย พร้อมกันนี้
ได้แต่งตั้งคณะกรรมการดำเนินการระดมทุนจากภาคเอกชนในโครงการโรงไฟฟ้าราชบุรี
(คณะกรรมการดำเนินการฯ) ประกอบด้วย
เลขาธิการคณะกรรมการนโยบายพลังงานแห่งชาติเป็นประธาน ผู้แทนกระทรวงการคลัง
ผู้แทนสำนักงานอัยการสูงสุด ผู้แทนสำนักนายกรัฐมนตรี ผู้แทนบริษัท ผลิตไฟฟ้าราชบุรีโฮลดิ้ง จำกัด
เป็นกรรมการ และผู้แทน กฟผ. เป็นกรรมการและเลขานุการ
โดยมอบหมายให้คณะกรรมการดำเนินการฯ
มีอำนาจหน้าที่ในการกำกับดูแลแผนการระดมทุนจากภาคเอกชนในโครงการโรงไฟฟ้าราชบุรี

กฟผ. ได้จัดตั้ง บริษัท ผลิตไฟฟ้าราชบุรีโฮลดิ้ง จำกัด มีชื่อภาษาอังกฤษว่า Ratchaburi
Electricity Generating Holding Company Limited เมื่อวันที่ 7 มีนาคม 2543
ด้วยทุนจดทะเบียนเริ่มต้นที่เรียกชำระแล้ว 300 ล้านบาท โดยเป็นหุ้นสามัญจำนวน 30 ล้านหุ้น
มูลค่าหุ้นที่ตราไว้หุ้นละ 10 บาท กฟผ. ถือหุ้นร้อยละ 100 ต่อมาในวันที่ 18 สิงหาคม 2543
บริษัทฯ ได้จดทะเบียนเป็นบริษัทมหาชนจำกัด และจดทะเบียนเพิ่มทุนเป็น 14,500 ล้านบาท
และเมื่อวันที่ 11 ตุลาคม 2543 คณะกรรมการกำกับหลักทรัพย์และตลาดหลักทรัพย์ (กลต.)
อนุญาตให้เสนอขายหุ้นสามัญเพิ่มทุนครั้งแรกของบริษัทฯ ให้แก่ประชาชนทั่วไป
และตลาดหลักทรัพย์แห่งประเทศไทยรับหลักทรัพย์ของบริษัทฯ ให้เป็นหลักทรัพย์จดทะเบียนเมื่อวันที่
13 ตุลาคม 2543 และในวันที่ 2 พฤศจิกายน 2543 หลักทรัพย์ของบริษัทฯ
เข้าซื้อขายในตลาดหลักทรัพย์แห่งประเทศไทยเป็นวันแรก

2.  การประกอบธุรกิจ

บริษัท ผลิตไฟฟ้าราชบุรีโฮลดิ้ง จำกัด (มหาชน)
มีลักษณะการประกอบธุรกิจโดยลงทุนในบริษัทย่อยในรูปของบริษัทโฮลดิ้ง
มีรายได้หลักจากเงินปันผลของบริษัท ผลิตไฟฟ้าราชบุรี จำกัด
ซึ่งเงื่อนไขในการจ่ายเงินปันผลของบริษัท ผลิตไฟฟ้าราชบุรี จำกัด
จะเป็นไปตามเกณฑ์การจ่ายเงินปันผลของบริษัทจำกัด กล่าวคือ จะจ่ายเงินปันผลจากกำไรสะสม
ทั้งนี้ จะต้องเป็นไปตามเงื่อนไขในสัญญาเงินกู้และจะต้องมีเงินสดคงเหลืออยู่ในบัญชีผู้กู้ยืมด้วย

บริษัท ผลิตไฟฟ้าราชบุรี จำกัด มีลักษณะการประกอบธุรกิจเช่นเดียวกับผู้ผลิตไฟฟ้าเอกชนรายอื่นๆ
รายได้หลักของบริษัทฯ จะมาจากการขายไฟฟ้าตามสัญญาซื้อขายไฟฟ้าซึ่งได้ลงนามกับ กฟผ.
เมื่อวันที่ 9 ตุลาคม 2543 จำนวน 2 สัญญา คือ สัญญาซื้อขายไฟฟ้าสำหรับโรงไฟฟ้าพลังความร้อน
และสัญญาซื้อขายไฟฟ้าสำหรับโรงไฟฟ้าพลังความร้อนร่วม สัญญาทั้ง 2 ฉบับมีอายุ 25 ปี

บริษัท ผลิตไฟฟ้าราชบุรีโฮลดิ้ง จำกัด (มหาชน) ได้จัดตั้ง “บริษัท ราชบุรีพลังงาน จำกัด”
เมื่อวันที่ 4 กันยายน 2544 โดยบริษัทฯ ถือหุ้นร้อยละ 100 ด้วยทุนจดทะเบียน 10 ล้านบาท
มีวัตถุประสงค์เพื่อศึกษาและเข้าลงทุนในธุรกิจและโครงการตามวัตถุประสงค์
และแผนการดำเนินกิจการของบริษัทฯ ซึ่งต้องการเน้นการลงทุนในกิจการไฟฟ้าในประเทศเป็นหลัก
และเพื่อเป็นการสร้างมูลค่าเพิ่มให้กับผู้ถือหุ้นของบริษัทฯ ขณะนี้ บริษัท ราชบุรีพลังงาน จำกัด
ได้รับโอนสิทธิและหน้าที่จากบริษัทฯในการร่วมลงทุนกับ กฟผ.
ในรูปแบบของผู้ผลิตไฟฟ้ารายเล็กที่ใช้พลังงานหมุนเวียน (Non-Firm)
ในโครงการโรงไฟฟ้าพลังน้ำขนาดเล็กรวม 3 โครงการกำลังผลิตติดตั้งรวม 32 เมกะวัตต์
โดยคาดว่าการก่อสร้างจะเริ่มในเดือนธันวาคม 2546
และคาดว่าจะแล้วเสร็จพร้อมจ่ายกระแสไฟฟ้าในเชิงพาณิชย์ได้ในเดือนกันยายน 2547

โครงสร้างการถือหุ้น

บริษัท ผลิตไฟฟ้าราชบุรีโฮลดิ้ง จำกัด (มหาชน) ได้เข้าลงทุนในบริษัทย่อย 2 บริษัท คือ บริษัท
ผลิตไฟฟ้าราชบุรี จำกัด และบริษัท ราชบุรีพลังงาน จำกัด โดยมีสัดส่วนการถือหุ้นคิดเป็น 100% ใน
2 บริษัท ดังกล่าว

2.3 โครงสร้างรายได้ตามสัญญาซื้อขายไฟฟ้า

ค่าไฟฟ้าที่ กฟผ. จ่ายให้กับบริษัท ผลิตไฟฟ้าราชบุรี จำกัด
ตามสัญญาซื้อขายไฟฟ้าจะต้องเพียงพอกับรายจ่ายในการดำเนินการและการชำระหนี้ นอกจากนี้
ยังต้องเพียงพอที่จะจ่ายผลตอบแทนให้กับผู้ถือหุ้นอีกด้วย
เช่นเดียวกับสัญญาซื้อขายไฟฟ้าของผู้ผลิตไฟฟ้าเอกชน (IPP) โครงสร้างรายได้พื้นฐานของบริษัท
ผลิตไฟฟ้าราชบุรี จำกัด จำกัด ภายใต้สัญญาซื้อขายไฟฟ้าของโรงไฟฟ้าราชบุรี แบ่งออกเป็น 2
ส่วนหลัก ๆ คือ

1)  ค่าความพร้อมจ่ายพลังไฟฟ้า (Availability Payment “AP”)

ค่าความพร้อมจ่ายพลังไฟฟ้า กำหนดขึ้นเพื่อให้ครอบคลุมค่าใช้จ่ายคงที่ทั้งหมด ซึ่งได้แก่
ค่าใช้จ่ายคงที่ในการดำเนินการและบำรุงรักษา ค่าใช้จ่ายบำรุงรักษาหลัก
ค่าใช้จ่ายในการขายและบริหาร การชำระคืนเงินกู้และดอกเบี้ย และผลตอบแทนการลงทุนต่อผู้ถือหุ้น
โดยทั่วไปแล้วค่าความพร้อมจ่ายพลังไฟฟ้าจะขึ้นอยู่กับว่าโรงไฟฟ้ามีความพร้อมที่จะผลิตและจ่ายกระแสไฟฟ้าได้ตามที่
กฟผ. ต้องการโดยไม่คำนึงถึงว่า กฟผ. จะสั่งให้โรงไฟฟ้าจ่ายไฟฟ้าหรือไม่ก็ตาม

ค่าความพร้อมจ่ายพลังไฟฟ้าเต็ม (Full Availability Payment)
สำหรับโรงไฟฟ้าแต่ละโรงถูกกำหนดจากประมาณการต้นทุนคงที่ที่บริษัท ผลิตไฟฟ้าราชบุรี จำกัด
จะต้องมีขึ้นเนื่องจากการจัดการหาเงินทุนและเงินกู้เพื่อใช้ตามสัญญาจะซื้อจะขายทรัพย์สิน
และเพื่อบำรุงรักษาและปฏิบัติการโรงไฟฟ้าทุกโรงเพื่อให้ได้กำลังผลิตตามสัญญา
ซึ่งส่วนประกอบบางส่วนของค่าใช้จ่ายคงที่ดังกล่าวจะมีการปรับตามดัชนีที่ระบุไว้เพื่อครอบคลุมค่าใช้จ่ายที่เพิ่มขึ้นเนื่องจากเงินเฟ้อ
การผันผวนของค่าเงินบาทไทยต่อเงินดอลลาร์สหรัฐ และการผันผวนของอัตราดอกเบี้ย Minimum
Lending Rate (MLR) โดยประมาณการต้นทุนคงที่จะประกอบด้วย

1.  ค่าใช้จ่ายเกี่ยวกับการชำระหนี้ รวมถึงการชำระคืนเงินกู้ ดอกเบี้ย
    และค่าธรรมเนียมเงินกู้ต่างๆ ทุกงวด
    โดยค่าใช้จ่ายส่วนดอกเบี้ยจ่ายจะอ้างอิงกับอัตราดอกเบี้ย MLR

2.  อัตราผลตอบแทนการลงทุนในบริษัท ผลิตไฟฟ้าราชบุรี จำกัด ของบริษัท
    ผลิตไฟฟ้าราชบุรีโฮลดิ้ง จำกัด (มหาชน)

3.  ชิ้นส่วนอุปกรณ์และการให้บริการบำรุงรักษาหลัก
    จะมีการปรับราคาเมื่อมีชิ้นส่วนอุปกรณ์ที่นำเข้าจากต่างประเทศตามดัชนีมูลค่าหน่วยการผลิต
    (MUV)
    ที่ประกาศเป็นรายปีโดยแผนกดัชนีราคาของธนาคารโลกและตามอัตราแลกเปลี่ยนระหว่างเงินบาทและเงินเหรีญญสหรัฐ
    สำหรับชิ้นส่วนอุปกรณ์ที่จัดหาได้ภายในประเทศและค่าบริการจะมีการปรับราคาตามดัชนีราคาผู้บริโภคไทย

4.  ค่าปฏิบัติการ ค่าบำรุงรักษา และค่าบริการงานคงที่
    ซึ่งจะมีการปรับราคาตามดัชนีราคาผู้บริโภคไทย

5.  ค่าประกันภัยตามที่กำหนด

6.  ภาษีเงินได้

2)  ค่าพลังงานไฟฟ้า (Energy Payment)

ค่าพลังงานไฟฟ้าถูกกำหนดขึ้นเพื่อเป็นการชดเชยให้กับบริษัทผลิตไฟฟ้าราชบุรี จำกัด
สำหรับพลังงานไฟฟ้าสุทธิที่ผลิตได้และนำส่งให้ กฟผ. ในแต่ละเดือน
ค่าพลังงานไฟฟ้ามีส่วนประกอบหลักสองส่วนคือ

  - ค่าเชื้อเพลิง (Fuel Payment)

  - ค่าใช้จ่ายผันแปรในการปฏิบัติการและบำรุงรักษา (Variable Operating and
  Maintenance

  Payment)

[TABLE]

2.4 เป้าหมายการดำเนินธุรกิจ

บริษัทฯ มีนโยบายที่จะลงทุนในธุรกิจผลิตไฟฟ้าและธุรกิจที่เกี่ยวข้อง โดยคำนึงถึง
ผลตอบแทนต่อผู้ถือหุ้น พนักงานและสังคม
การตัดสินใจลงทุนหรือร่วมทุนกับคู่ค้ารายอื่นในโครงการใดๆ
จะตั้งอยู่บนพื้นฐานประโยชน์สูงสุดของผู้ถือหุ้น พนักงานและสังคมเป็นหลัก นอกจากนี้
ที่ตั้งของโรงไฟฟ้าราชบุรี ยังมีศักยภาพในการขยายกำลังการผลิตได้อีกประมาณ 2,000 เมกะวัตต์
โดยมีที่ดินและทรัพย์สินส่วนกลางเตรียมพร้อมไว้แล้ว
ซึ่งจะทำให้การขยายกำลังการผลิตทำได้ในทันทีและมีต้นทุนต่ำกว่า ปัจจุบัน บริษัท ราชบุรีพลังงาน
จำกัด ซึ่งเป็นบริษัทย่อย อยู่ระหว่างการศึกษาการลงทุนและร่วมทุนกับพันธมิตร
ในโครงการโรงไฟฟ้าขนาดเล็ก ที่ใช้พลังงานหมุนเวียน และพลังงานสะอาด
เพื่อส่งเสริมการอนุรักษ์พลังงานตามนโยบายของคณะกรรมการนโยบายพลังงานแห่งชาติ